Sveitarfélagið Árborg starfrækir félagsmiðstöðina Zelsíuz sem hefur verið starfrækt síðan árið 1980 . Í Zelsíuz er boðið upp á uppbyggilegt frístundasstarf fyrir 10 - 16 ára börn og unglinga í frítíma þeirra . Áhersla er lögð á að ná til þeirra barna og unglinga sem þarfnast félagslegs stuðnings og að bjóða upp á fjölbreytileg viðfangsefni . Unnið er í klúbbum , sértæku hópastarfi , opnu starfi og loks stendur félagsmiðstöðin fyrir stórum sem smáum viðburðum . Hlutverk félagsmiðstöðvarinnar er tvíþætt . Annars vegar að bjóða börnum og unglingum á aldrinum 10 -16 ára upp á frístundastarf sem hefur forvarnar - , uppeldis og menntunargildi og tekur mið af aldri þeirra og þroska . Hins vegar að bjóða upp á aðstöðu til afþreyingar og samveru með jafnöldrum í öruggu umhverfi undir handleiðslu starfsmanna . Áhersla er lögð á að virkja börn og unglinga til virkrar þátttöku og framkvæmda í starfinu , einkum þau sem þurfa sérstaka hvatningu og stuðning vegna félagslegra aðstæðna . Markmið félagsmiðstöðvarinnar er að ná til allra nemenda á mið - og unglingastigi grunnskólanna og gefa þeim tækifæri á að stunda skapandi og þroskandi félagsstarf í heilbrigðu umhverfi á jafnréttisgrundvelli . Leitast er við að mæta hverjum einstakling á hans forsendum og veita honum tækifæri til að njóta sín í félagsstarfinu . Félagsmiðstöðin er vettvangur þar sem börn og unglingar fá tækifæri til að sýna frumkvæði , axla ábyrgð og sýna sjálfstæði í vinnubrögðum . Starfið einkennist af gagnkvæmri virðingu , jákvæðum samskiptum og ungmennalýðræði . Félagsmiðstöðin Zelsíuz heldur úti fjölbreyttri dagskrá í samstarfi við Z-ráðið sem tekur mið af áhugamálum unglinganna hverju sinni . Félagsmiðstöðin kappkostar að stuðla að jákvæðum og þroskandi samskiptum meðal barna og unglinga og örva félagsþroska þeirra og lýðræðisvitund . Félagsmiðstöðin Zelsíuz vinnur einnig markvisst að forvarnarmálum og valdeflingu en starfsmenn hennar notast við aðferðafræði reynslunáms Starfseminni er skipt upp í starf fyrir miðstigið ( 5. - 7. bekkur ) og starf fyrir unglingastigið ( 8. - 10. bekkur ) . Miðstigið ( 5. - 7. bekkur ) Mánudagur 17:00 - 18:30 í Sunnulækjarskólia Þriðjudagur 17:00 - 18:30 á Stokkseyri Miðvikudagur 17:00 - 18:30 í Vallaskóla Föstudagur 17:00 - 1830 ( Einungis námskeið og klúbbastarf - auglýst sérstaklega ) Unglingastigið ( 8. - 10. bekkur ) Mánudagur 19:30 - 22:00 Þriðjudagur 19:30 - 22:00 ( Starfið fer fram á Stokkseyri ) Miðvikudagur 19:30 - 22:00 Fimmtudagur Lokað Föstudagur 19:30 - 22:00 Lokað er um helgar nema ef um sérauglýsta viðburði er að ræða .